Nisfu Sya’ban
Oleh : Ummi Kamil
Assalamualaikum saleum lon puphon
Haba lon sambong dalam meunara
Jinoe lon kisah panton lon sambong
Haba lon suson Sya’ban mulia
Ta jep ie puteh mangat lam rukueng
Pajoh on rumpuen musem keunong sa
Keu Nisfu Sya’ban jinoe ta sambong
Di dalam gampong atau lam kota
Bak Nisfu Sya’ban le that peue untong
Geutanyoe kawom beuta keurija
Jeuet ta puasa sunat hai kawom
Jeuet pubuet rukon amalan agama
Tabeuet Al-Quran zikir ta sambong
Doa hai dek Ton ubena kuasa
Pubuet amalan bek lale kawom
Tasbih ta sambong beu ampon desya
Ta baca yasin Quran ta puphon
Waqi’ah langsong tiep-tiep kutika
Seureng meuratep bileung meuhimpon
Doa meulindong nibak Rabbana
Segala do’a lakee bak Rabbon
Neupeutrok langsong uleh Rabbana
Do’a nyang get-get khusyu’ lam jantong
Bek ragu kawom geukabul pinta
Meunan amalan tanyoe bek bingong
Agam ngon inong meubek ta lupa
Pubuet amalan wahe e dek nong
Ngon rukon limong beuna tajaga
Lagak ban keumang sikarang bungong
Mangat meukeunong ji kalon mata
Haba ka abeh meu’ah lon mohon
Panton le kureung kadang na ceudra
Neuheun, 17 Maret 2022
ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn sun_Latn